CELEX: 62010TN0504
Language: el
Date: 2010-10-22 00:00:00
Title: Υπόθεση T-504/10: Προσφυγή της 22ας Οκτωβρίου 2010 — Prima TV SpA κατά Ευρωπαϊκής Επιτροπής

18.12.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 346/55
            
         Προσφυγή της 22ας Οκτωβρίου 2010 — Prima TV SpA κατά Ευρωπαϊκής Επιτροπής
   (Υπόθεση T-504/10)
   ()
   2010/C 346/107
   Γλώσσα διαδικασίας: η ιταλική
   
      Διάδικοι
   
   
      Προσφεύγουσα: Prima TV SpA (Μιλάνο, Ιταλία) (εκπρόσωποι: L. Fossati και L. Perfetti, δικηγόροι)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την προσβαλλόμενη απόφαση·
            
         
               —
            
            
               να καταδικάσει την Ευρωπαϊκή Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Η προσβαλλόμενη απόφαση στην παρούσα διαφορά είναι η ίδια της υποθέσεως Τ-501/10, TI Media Broadcasting και TI Media κατά Επιτροπής.
   Προς στήριξη των αιτημάτων της, η προσφεύγουσα προβάλλει τρεις λόγους ακυρώσεως.
   Με τον πρώτο λόγο ακυρώσεως, η προσφεύγουσα ζητεί την ακύρωση της αποφάσεως λόγω παραβάσεως δικαίου υπό μορφή πρόδηλης πλάνης εκτιμήσεως, καθόσον η Επιτροπή έκρινε ότι οι συνθήκες της ιταλικής αγοράς της συνδρομητικής τηλεόρασης είχαν μεταβληθεί, σε σχέση προς το 2003, σε βαθμό που επέτρεπε την αναθεώρηση των δεσμεύσεων που είχε αναλάβει η Newscorp στην υπόθεση COMP/M.2876. Αντιθέτως, όλα τα στοιχεία καταδεικνύουν ότι οι συνθήκες της αγοράς βάσει των οποίων αναλήφθηκαν οι δεσμεύσεις και έγιναν δεκτές από την Επιτροπή το 2003 δεν μεταβλήθηκαν κατά τρόπο σημαντικό και μόνιμο. Ειδικότερα, η Sky Italia κατέχει ακόμα απόλυτη δεσπόζουσα θέση στην ιταλική αγορά της συνδρομητικής τηλεόρασης.
   Με τον δεύτερο λόγο ακυρώσεως, η προσφεύγουσα ζητεί την ακύρωση της αποφάσεως λόγω παραβάσεως δικαίου και καταχρήσεως εξουσίας, ιδίως κατόπιν πρόδηλης πλάνης εκτιμήσεως, καθώς και λόγω παραβιάσεως της αρχής της αναλογικότητας, καθόσον η Επιτροπή τροποποίησε τις δεσμεύσεις που είχε αναλάβει η Newscorp στην υπόθεση COMP/M.2876, υποθέτοντας εσφαλμένως ότι η μη συμμετοχή της Sky Italia στην προσεχή διαδικασία κατανομής των επιγείων ψηφιακών συχνοτήτων θα την εμπόδιζε να εκπέμπει μη κωδικοποιημένα τηλεοπτικά προγράμματα στην Ιταλία. Όμως, πρέπει να διευκρινιστεί συναφώς ότι η Sky Italia ήδη δραστηριοποιείται στην εκπομπή μη κωδικοποιημένων τηλεοπτικών προγραμμάτων, εκπέμπει μέσω επιγείων ψηφιακών συχνοτήτων και θα μπορεί να αποκτήσει δυνατότητες μεταδόσεως έστω και εν απουσία τροποποιήσεως των συγκεκριμένων δεσμεύσεων.
   Με τον τρίτο λόγο ακυρώσεως ζητείται η ακύρωση της αποφάσεως λόγω παραβάσεως δικαίου και πρόδηλης πλάνης εκτιμήσεως καθόσον η Επιτροπή τροποποίησε τις δεσμεύσεις που είχε αναλάβει η Newscorp στην υπόθεση COMP/M.2876, κατόπιν αιτήσεως της Sky Italia, μολονότι οι απαντήσεις που λήφθηκαν κατά τη διάρκεια της έρευνας της αγοράς που πραγματοποιήθηκε στο πλαίσιο της διοικητικής διαδικασίας –συμπεριλαμβανομένων των απαντήσεων των ιταλικών δημοσίων φορέων– περιείχαν σαφείς ενδείξεις σχετικά με την αρνητική επίδραση της τροποποιήσεως των εν λόγω δεσμεύσεων όσον αφορά τον ανταγωνισμό σε εθνικό επίπεδο.